น้ำไม่ท่วมเบี้ยประกันลดลงแน่
ต่างประเทศยังสนใจตลาดไทย กรุงเทพประกันเซ็งสินไหมบาน
20 ส.ค. 2555

ต่างประเทศยังสนใจตลาดไทย กรุงเทพประกันเซ็งสินไหมบาน
กรุงเทพประกันฟันธงน้ำไม่ท่วมค่าเบี้ยปี 2556 ลดแน่ รีอินชัวเรอส์ยังสนตลาดไทย พร้อมแข่งดึงลูกค้า 
นายชัย โสภณพนิช ประธานกรรมการและประธานคณะผู้บริหาร บริษัท กรุงเทพประกันภัย เปิดเผยว่า บริษัทคาดว่าอัตราเบี้ยประกันภัยธรรมชาติ หรือเบี้ยประกันภัยน้ำท่วมของปี 2556 ซึ่งจะมีการต่อสัญญากันในช่วงปลายปีนี้ มีแนวโน้มที่จะปรับลดราคาลง และหากในปีนี้และปี 2556 ไม่มีเหตุการณ์น้ำท่วมใหญ่เกิดขึ้นอีก อัตราค่าเบี้ยประกันภัยธรรมชาติก็จะเริ่มกลับเข้าสู่ภาวะปกติ แต่ก็คงไม่ได้เท่ากับอัตราเดิม หรือได้รับความคุ้มครองเหมือนก่อนที่จะเกิดน้ำท่วมใหญ่เมื่อปลายปี 2554
นายชัย กล่าวว่า ปัจจุบันทั้งภาคเอกชนและรัฐบาลมีแผนที่จะป้องกันน้ำท่วมได้ดีกว่าเดิม และเมื่อรวมกับแนวโน้มในปีนี้ที่น้ำจะไม่ท่วมอีก ก็จะทำให้เกิดการแข่งขันและบริษัทรับประกันภัยต่อต่างชาติ หรือรีอินชัวเรอส์ก็อยากที่จะเข้ามารับงานในไทยมากขึ้น และเชื่อว่ารีอินชัวเรอส์เองก็ต้องคิดเบี้ยต่ำลงมา ซึ่งคงดีกว่าช่วงที่เกิดเหตุการณ์น้ำท่วมใหม่ๆ
อย่างไรก็ตาม ในส่วนของบริษัทเองก็ได้มีการจัดทำแผนบริหารจัดการความเสี่ยงที่เกี่ยวกับภัยธรรมชาติขึ้นมาใหม่ โดยได้มีการแบ่งพื้นที่ออกเป็น 8-12 โซน และดูว่าแต่ละโซนมีลูกค้าอยู่กี่ราย มีทุนประกันรวมกันอยู่เท่าไหร่ โดยเฉพาะพื้นที่น้ำท่วมบ่อยและซ้ำซาก เพื่ออาศัยฐานข้อมูลและตัวเลขที่ได้มา พิจารณาว่าบริษัทสามารถรับความเสี่ยงภัยไว้เองได้เท่าไหร่ หรือส่วนไหนควรส่งไปให้รีอินชัวเรอส์ โดยมีหลักว่า แต่ละโซนถ้ามีน้ำท่วมเกิดขึ้นอีก ก็ไม่ควรออกนอกเขตโซนที่บริษัทกำหนดไว้ เพื่อจำกัดความเสียหายที่อาจเกิดขึ้นอีกในอนาคต ส่งผลให้มีประสิทธิภาพในการบริหารจัดการความเสี่ยงมากขึ้น 
ทั้งนี้ ในช่วงครึ่งปีที่ผ่านมาได้มีงานประกันภัยต่อที่บริษัทรับงานไว้เรียกค่าสินไหมจากภัยน้ำท่วมเพิ่มเข้ามาอีก 9,600 ล้านบาท จากเดิมเมื่อปี 2554 ค่าสินไหมอยู่ที่ 2.3 หมื่นล้านบาท ดังนั้น จึงมีค่าสินไหมจากภัยน้ำท่วมรวมกันประมาณ 3.3 หมื่นล้านบาท แต่บริษัทจะรับผิดชอบจ่ายสุทธิอยู่ที่ 2,607 ล้านบาท ส่วนค่าสินไหมที่เหลือได้ทำประกันภัยต่อในต่างประเทศไว้ โดยคาดว่า ในช่วงไตรมาส 3 และไตรมาส 4 ปีนี้ คงไม่มีค่าสินไหมจากภัยน้ำท่วมเข้ามาเพิ่มอีกมากนัก 
“เราตั้งโจทย์ว่า ต่อไปเราจะทำอย่างไร ถึงจะซื้อความคุ้มครองประกันภัยต่อได้เพียงพอ กับส่วนที่เราขาดทุนจากการรับประกันอยู่ 2,607 ล้านบาท ได้ เพราะสิ่งเหล่านี้ไม่เคยเกิดขึ้นมาก่อน อย่างเหตุการณ์สึนามิ ที่ จ.ภูเก็ต หรือน้ำท่วมหาดใหญ่ 2 ครั้ง เรายังรับไหว แต่เรายังไม่เคยรับมือกับเหตุน้ำท่วมพื้นที่ 1 ใน 3 ของประเทศ ซึ่งเราต้องประเมินว่า ถ้ายังรับประกันแบบเดิมจะรับไหวหรือเปล่า ถ้าไม่ไหวก็ต้องจำกัดการรับประกัน และหารีอินชัวเรอส์เข้ามาช่วย” นายชัย กล่าว